— Праблема ў тым, што на ўсю гэту дзейнасць няма нацыянальных грошай. Ад беларускіх прадпрымальнікаў, бізнэсоўцаў, ад беларускай дыяспары, — выказвае меркаванне Алег Мяцеліца. — Грошы з замежных крыніц не заўсёды на 100% карысныя для Беларусі. Структуры, якія атрымоўваюць грошы, робяцца ў нейкім сэнсе залежнымі ад гэтых крыніц, дзе не заўсёды разумеюць, якая дзейнасць можа прынесці для Беларусі карысць. Пра кампаніі “Зубр”, “Гавары праўду” часам кажуць: “Скончыліся грошы — скончылася дзейнасць”. Дык гэта зразумела. Скончыліся грошы — скончыўся тыраж газеты. Няма грошай — музыкі не могуць выпускаць альбомы. Ты можаш мець запал і памкненні, але візуальна ты рабіць нічога не можаш. Вялікая хіба, што фінансы выдзяляюцца перад кампаніяй, а сканчаецца кампанія — сканчаюцца грошы. Але структуры трэба адбудоўваць задоўга да пачатку кампаніі. Не за паўгода, не за год. Грошай зазвычай не хапае для таго, каб нармальна адбудаваць структуры.